Kondrót, Maroš, poslanec NR SR (2014-12-12):
Ďakujem pekne, pán podpredseda. Ja mám pocit, že už všetko bolo povedané. (Zasmiatie sa rečníka.) Takže, takže ako ťažko sa k tomu, ťažko sa k tomu nejakým spôsobom vracať alebo zhŕňať to. Ja celú túto dnešnú schôdzu vnímam ako problém. Na slovenskej politickej scéne sa ukazujú rôzni podenkoví kvázipolitici, ktorí sa zviditeľňujú na námestiach a na uliciach, a v KDH vypukla panika. Treba niečo spraviť pred Vianocami, treba sa zviditeľniť. Spravme niečo veľkého. Ja vám poradím čo. Natrite Martinský dóm. Spravte niečo veľké, ale to vám nenapadlo alebo sa vám do toho nechce, tak ste vymysleli mimoriadnu schôdzu. Je to strela, strela do vlastného kolena, skutočne vám to padne na hlavy. Ale poďme k meritu, a teda k nadpisu tejto schôdze. Celá dnešná schôdza je fraška. Opoziční poslanci, ktorí tu sú, nie sú schopní ukázať na jediné konkrétne zlyhanie ministra Počiatka. Politici bez obsahu, ktorí tu sú, operujú prázdnymi frázami, ničím nepodloženými obvineniami, ktoré nemajú reálny základ. Každý jeden svoj krok na pozícii ministra dopravy Ján Počiatek dnes, ako aj vždy doteraz, vedel veľmi odborne a jasne vysvetliť. A ani raz nevzniklo najmenšie podozrenie, že by konal inak, ako konať mal. Rovnako je to aj pri tomto tendri na sprostredkovanie platieb palivovými kartami. Túto súťaž si vyžiadala Európska komisia a pôvodne mala prebehnúť ešte za ministrovania Jána Figeľa. Jeho neschopnosťou sa termíny odkladali, a tak prebehla až za čias ministra Počiatka. Súťaž bola vyhlásená a aj prebehla podľa všetkých pravidiel. Bola riadne zverejnená v európskom aj slovenskom Vestníku verejného obstarávania. Jej podmienky boli jasne nediskriminačné a prihlásiť sa do nej mohli napríklad aj slovenské banky, čo niektoré aj verejne potvrdili. Proti podmienkam súťaže, ako aj jej priebehu neexistuje jediná námietka. Sú to všetko veci, ktoré tu už dneska zazneli. Minister Počiatek dal navyše celú súťaž preveriť slovenským i európskym kontrolným orgánom. Aj to mu vyčítate. Všetky svoje kroky vysvetlil poslancom na hospodárskom výbore. Rovnako ich prijal v Národnej diaľničnej spoločnosti, kde znovu vysvetľoval podrobnosti súťaže. Nemal čo skrývať. Ja osobne obdivujem pána ministra, že má s opozičnými poslancami toľko trpezlivosti. Bohužiaľ, sa ukázalo, že strácal čas, pretože opozícia nechce počúvať argumenty a vysvetlenia. V tejto diskusii nemá čo povedať asi preto. Vážené dámy a páni, čísla hovoria samy za seba. Za Jána Počiatka sa rozostavalo vyše 100 kilometrov diaľnic a rýchlostných ciest. To je približne raz toľko, ako stihol za dva roky predchádzajúci minister pán Figeľ. Dnes je rozostavaných vyše 140 kilometrov diaľnic a rýchlostných ciest na trinástich úsekoch, čo je najviac v histórii Slovenska. Objem peňazí, ktoré smerujú do výstavby diaľnic, takisto prelomuje historické rekordy. Október tohto roku bol mesiac, kedy sa na výstavbu diaľnic preinvestovalo takmer 60 mil. eur, čo je najviac z celej histórii diaľničnej výstavby u nás. Celá stavebná produkcia na diaľnice a rýchlostné cesty za minulý rok bola v absolútnych číslach prekonaná už po desiatich mesiacoch tohto roku. A to radšej neporovnávam tieto čísla s úbohými číslami za predchádzajúceho pána ministra. Modernizujú sa stovky kilometrov ciest I. triedy, čo je možné iba vďaka financovaniu, ktoré minister Počiatek dohodol v Bruseli. Práve kvalitný krízový manažment európskych fondov je jednou z hlavných devíz rezortu dopravy pod jeho súčasným vedením. Výsledkom doterajšieho pôsobenia ministra Počiatka je totiž výrazné zintenzívnenie kontrahovania aj čerpania eurofondov v Operačnom programe Doprava. Kým zazmluvnenie v Operačnom programe Doprava bolo v čase nástupu súčasnej vlády na úrovni 54,58 % a čerpanie na úrovni 27,69, intenzívnou prácou sa podarilo zvýšiť úroveň zazmluvnenia na súčasných takmer 110 % a úroveň čerpania na 58,74, čo predstavuje dvojnásobnú dynamiku tak pri kontrahovaní, ako aj čerpaní v porovnaní s výsledkami rezortu pod vedením jeho predchodcu. Počas pôsobenia Jána Počiatka Európska komisia schválila Slovensku financie na osem veľkých projektov diaľnic a železníc v porovnaní s tromi schválenými projektami za bývalej vlády. Obrovskú zmenu vidieť aj na železnici. Nielenže sa modernizujú kilometre železničných koridorov, ale z eurofondov sa nakupujú aj nové vlaky, ktoré jazdia po slovenských koľajniciach. Do konca roku 2015 bude v regionálnej dopravy vďaka eurofondom jazdiť 62 nových ucelených vlakov a až 100 nových a modernizovaných vozňov a rušňov. Nielen ja, ale určite aj státisíce prevažne sociálne znevýhodnených dôchodcov a študentov oceňujú aj zavedenie bezplatného cestovného. Ide o projekt, ktorý má obrovský sociálny rozmer, a dnes je do tohto systému zaregistrovaných vyše 357-tisíc ľudí. Pozitívne výsledky môžme sledovať aj v oblasti cestovného ruchu. Rok 2013 bol najúspešnejší z pohľadu počtu turistov v tomto desaťročí. Aj napriek miernemu poklesu počtu návštevníkov v prvej polovici tohto roku spôsobeného objektívnymi faktormi, ako zima prakticky bez snehu, konflikt na Ukrajine či nevýhodný kurz eura, počty turistov boli stále vyššie ako v rokoch 2010, ´11 alebo ´12. Pozitívny fakt je, že prvý polrok 2014 bol najúspešnejší v histórii samostatného Slovenska, čo sa týka príjmov z cestovného ruchu. Páni z opozície, napriek tomu, že ste nečelili problémom, akým čelíme dnes, o číslach, ktoré dosahuje rezort ministra Počiatka, sa vám mohlo len snívať. Som rád, že na kresle ministra dopravy sedí človek, ktorý dokáže toto všetko robiť a zároveň má čas starať sa o to, aby firmy v jeho rezorte fungovali čo najlepšie. Znova za všetko hovoria najlepšie čísla. Kým hospodárenie šestnástich firiem v pôsobnosti rezortu dopravy v roku 2011 skončilo v kumulatívnej strate vyše 55 mil. eur, v roku 2013 skončili tieto firmy v zisku takmer 75 mil. To sú peniaze nás všetkých. Takto ušetrené potom môžme použiť na pomoc ľuďom, ako napríklad pri bezplatnom cestovaní vlakom. Vážené dámy, vážení páni, ministra dopravy sa dnes pokúša odvolať strana pána Figeľa, ktorý bol v hospodárení s našimi prostriedkami o 130 mil. eur horší. Neviem, ako vám, ale mne to pripadá absurdné, a to nehovorím o sociálnom rozmere fungovania týchto firiem, kde predchádzajúce vedenie ministerstva doslova na ulicu a bez sľubovaných rekvalifikačných kurzov vyhádzalo zhruba 4-tisíc železničiarov. A podobný osud by čakal aj zhruba 3 300 poštárov. Iba vďaka manažmentu, ktorý do vedenia pošty dosadil Ján Počiatek, sa podarilo týchto ľudí zachrániť od úradov práce, dať im prácu, pričom aj hospodárenie pošty sa prehuplo z červených do dnešných čiernych čísel. Vážené dámy, vážení páni, poďakujem dnes pánovi Počiatkovi za prácu, ktorú pre Slovensko robí. Vo svetle týchto faktov mi len zostáva poďakovať opozícii, že radšej nebačovala v našej krajine dlhšie a radšej kvôli svojej neschopnosti povalila vlastnú vládu. Ľudia vašu prácu ocenili vo voľbách 2012 a som presvedčený, že tak urobia aj v roku 2016. Ďakujem pekne, pán predsedajúci, skončil som.